Armata israeliană a negat vineri dimineaţă că a atacat o mulţime care aştepta ajutor umanitar în nordul Fâşiei Gaza, a făcut cunoscut aceasta într-un comunicat, notează AFP, conform Agerpres.
"Informaţiile de presă potrivit cărora forţele israeliene au atacat zeci de locuitori din Gaza la un punct de distribuire a ajutoarelor sunt eronate", a indicat armata israeliană într-un scurt comunicat, precizând că "analizează în mod serios incidentul", dar fără a detalia până în prezent versiunea sa asupra faptelor.
Ministerul Sănătăţii al Hamas a raportat vineri dimineaţă că 20 de persoane au fost ucise şi peste o sută rănite în "tiruri israeliene" în direcţia unei mulţimi care aştepta ajutor umanitar în nordul Fâşiei Gaza.
"Forţele de ocupaţie israeliene au luat ca ţintă o adunare de cetăţeni aşteptând ajutor umanitar (la un sens giratoriu din Gaza City). Bilanţul victimelor transportate la spitalul al-Shifa a fost revizuit în creştere la 20 de morţi şi 155 de răniţi, a declarat ministerul care a raportat anterior 14 decese.
La faţa locului, la spital, un colaborator al AFP a văzut numeroase ambulanţe care transportau corpuri şi persoane cu răni împuşcate.
Foamete
ONU se teme de o foamete generalizată în teritoriul asediat de Israel, în special în nord, care este greu accesibil, unde trăiesc în prezent aproximativ 300.000 de persoane. În faţa urgenţei umanitare, mai multe ţări au decis să diversifice rutele de livrare a ajutoarelor către populaţie, prin paraşutare sau un coridor maritim dinspre Cipru cu o primă navă, de la ONG-ul Open Arms, aşteptată în următoarele ore.
La sfârşitul lui februarie, peste o sută de persoane şi-au pierdut viaţa, potrivit Hamas, cu prilejul unei distribuiri de ajutoare alimentare care s-a transformat într-un coşmar în nordul Fâşiei Gaza, unde forţele israeliene au recunoscut că au deschis focul asupra palestinienilor crezând că soldaţii săi la faţa locului atunci s-au considerat "ameninţaţi".